UJ tree op teen ‘rassistiese’ dosentEen van die dosent se inskrywings op haar persoonlike Twitter-profiel (Skermskoot verskaf deur Solidariteit) Die Universiteit van Johannesburg (UJ) het Dinsdag bevestig dat een van sy dosente wat vermeende rassistiese inskrywings op haar Twitter-profiel gemaak het, hangende ŉ dissiplinêre ondersoek geskors is. Maroela Media het vroeër berig die vakbond Solidariteit het in ’n skrywe aan die universiteit daarop aangedring dat daar dissiplinêr opgetree moet word teen die dosent. Volgens Johan Botha, bedryfshoof van die Professionele Bedryf by Solidariteit, maak die dosent al vir ŉ geruime tyd snedige en afbrekende aanmerkings, spesifiek teenoor wit mense, op haar persoonlike Twitter-profiel. “Die dosent se inskrywings openbaar ŉ duidelike aanval op wit mense,” het Botha gesê. “Ons meen haar optrede druis in teen die deugsame kultuur en beginsels van die universiteit en blaas onnodige rassespanning aan. Sulke optrede moet in die kiem gesmoor word.” Hy sê dat indien die universiteit na gelang van die dissiplinêre ondersoek nie na behore teen die dosent optree nie, Solidariteit verdere stappe teen haar en die universiteit sal oorweeg. “UJ handhaaf egter ŉ streng beleid ten opsigte van rassistiese optrede onder sy personeel. Ons meen die dosent se uitlatings regverdig die universiteit se dringende en streng optrede.” Botha het verduidelik artikel 60 van die Wet op Gelyke Indiensneming maak voorsiening vir optrede teen ŉ werkgewer wat nie die nodige dissiplinêre stappe teen ŉ werknemer wat rassistiese gedrag openbaar, doen nie. “Dit is maar een van die moontlikhede wat ons sal oorweeg indien daar nie na behore teen die dosent opgetree word nie,” het hy bygevoeg. Hier is van die dosent se inskrywings op Twitter: